Author: Pastorek
Company: MSSR

Predkladacia správa

Správa o činnosti Akreditačnej komisie, poradného orgánu vlády Slovenskej republiky, za obdobie od 19. apríla 1999 do 31. marca 2001 sa predkladá v súlade s § 5 ods. 7 nariadenia vlády SR č. 422/1990 Zb. o akreditačnej komisii a v súlade s čl. 1 ods. 3 písm. a) Smernice na prípravu a predkladanie materiálov na rokovanie vlády Slovenskej republiky.

	Akreditačná komisia je poradný orgán vlády zriadený vyššie citovaným nariadením v súlade so zákonom č. 172/1990 Zb. o vysokých školách v znení neskorších predpisov a má úlohu sledovať, posudzovať a nezávisle hodnotiť úroveň vzdelávania, vedeckej alebo umeleckej činnosti na vysokých školách a fakultách v Slovenskej republike a napomáhať jej zvyšovaniu. Uskutočňuje akreditáciu fakúlt, vysokých škôl a externých vzdelávacích inštitúcií.

	Uvedenú správu nezávisle spracovala akreditačná komisia, podpísal predseda tejto komisie. Predložený materiál okrem návrhu uznesenia vlády obsahuje aj Stanovisko Ministerstva školstva Slovenskej republiky k Správe o činnosti Akreditačnej komisie, poradného orgánu vlády Slovenskej republiky, za obdobie od 19. apríla 1999 do 31. marca 2001. 

	Predkladaná správa bola zaslaná na medzirezortné pripomienkové konanie zainteresovaným ministerstvám (Ministerstvu obrany SR, Ministerstvu vnútra SR, Ministerstvu financií SR) a Slovenskej akadémii vied (SAV). Ministerstvá nemali k predloženej  správe pripomienky. SAV správu považuje za veľmi dobre vypracovanú a jej závery plne podporila. Upozorňuje na potrebu evaluácií aj zainteresovaním zahraničných expertov (upravuje sa v navrhovanom zákone o vysokých školách) a na potrebu legislatívnej úpravy nezávislosti členov komisie od materských pracovísk.   

	Navrhované odporúčania nemajú negatívny dosah na zamestnanosť.

	K uvedenej správe sa navrhuje prijať uznesenie s navrhovanými odporúčaniami pre ministra školstva.